Pɛl 1
Luɔt pɛlä
1
Pɛl Thɔ-lo-mon gat Dee-bid kuäär I-thɛ-rɛl.
2
Ɛn pɛl nyuthɛ naath ŋäc
ŋɔaani kɛnɛ
ŋi̱eec rieetni tin te rɛy ran.
3
Kä bɛ ji̱ luäk kɛ ŋäc rieetni agɔaa,
kɛnɛ ŋäc cuŋni kɛ thuɔ̱k.
4
Kä mocɛ ram mi kuiy ŋäcdɛ
ŋäc ŋɔaani,
kä nyuthɛ ŋuɛ̈tni ŋäc lätni.
5
Kä reepɛ ram mi ŋäc ŋɔak kɛ pɛl
kä reepɛ ram mi tiit ŋɔak
kɛ pɛl mi di̱i̱t,
6
kɛ ɣöö bɛ pɛl ŋa̱c
kɛnɛ cäätni rieetni nɛɛni
ti pɛl kɛnɛ ma̱r ma̱a̱rikiɛn.
7
Kä luth Kuɔth Nhial,
ɛ jɛn tuk pɛlä.
Kä dɔa̱a̱r kueckɛ pɛl
kɛnɛ cieŋ yupä.
Luek kɛ kui̱ ɣɔ̱ɔ̱nä
8
Gatdä liŋ ruac guur,
kä cu ŋi̱i̱c muɔɔr lo̱k.
9
Kɛ ɣöö bi kɛna kum wecdu mi gɔaa
kä bi ka tik ŋua̱a̱kdu bä.
10
Gatdä mi ca ji̱ ɣɔ̱n ɛ ji̱ dueeri,
cu rɔ päl kɛ.
11
Kä mi wa ji̱ jiök i̱,
“Bër wanɛ kɛɛl
banɛ ram mi banɛ näk wä nyurikä.
Wanɛ ram mi kui̱c ŋu nyurikä.
12
Kuanɛ kɛ roc a tëk ce̱tkɛ ɣo̱t,
ce̱tkɛ nɛy ti coth rɛy kɔ̱kä.
13
Banɛ ti ŋuan ti gɔw jek,
banɛ dho̱rkɔn cu thiäŋ kɛ pɛ̈ɛ̈c.
14
Bër wanɛ kɛɛl
banɛ tin wanɛ kual nyuak.”
15
Gatdä cu jäl kɛɛl kɛ kɛ,
nɔ̱ɔ̱ni rɔɔdu kɛ duɔ̱ɔ̱pdiɛn.
16
Kɛ ɣöö kɔɔŋ kɛn ni duer,
pɛ̈th kɛn kɛ ɣöö ba riɛm
ran wä wuɔ̱th piny.
17
Jiäkɛ, ɛn ɣöö ɣäri cambak
a guɛckɛ jɛ ɛ diit tin
go̱o̱ri ka̱pdiɛn.
18
Kä kɛn nɛy tɔ̱tɔ̱ dɛ̈pkɛ ni rɔ̱,
bi̱i̱m kɛn ni tëkdiɛn.
19
Kä ɛn nɔmɔ ɛ jɛn thuɔ̱k
raam mi jek ŋɔak kɛ duɔ̱ɔ̱p mi duer,
la naŋɛ tëk nɛɛni tin la̱tkɛ tɔ̱tɔ̱.
Luek kɛ lo̱k pɛlä
20
Pɛl kapɛ jɔwdɛ nhial rɛy nath,
kä cio̱tdɛ rɛy duɔ̱pni.
21
Cio̱tdɛ gua̱thni tin la
naath rɔ̱ a duul thi̱n.
Ruacɛ duɔ̱pni tin wä rɛy wec i̱,
22
“Ɛ bɛ ku mäni nɛy lö nɛy
ti kui̱c ŋu bi yɛn kui̱c
ŋɔaanidun nhɔk ɔ?
Kä ɛ nɛy bi yɛn yööŋ yi̱öŋdun
kɛ naath nhɔk ɔ,
kä bi dɔa̱a̱r ŋäc ŋɔaani lo̱k?
23
Mi tiit yɛn luekdä
dëë yɛ ka̱m lɔcdä,
kä dërɛ ca̱rä cu ŋa̱c.
24
Duundɛ ɣöö cia ciötdä lo̱k,
kä mëë cä tetdä cuɔ̱ŋ nhial,
cuɛ thil ram mi tiit jɛ.
25
Kä cuarɛ dhɔt ni luekdä,
cuɛ thil kɛl mi cuarɛ käp thi̱n.
26
Kä ɣän, bä dɔl ni yɛ
kɛ da̱kdu bä,
bä yɛ lɛŋ mi wä riɛk ben kä yɛ,
27
mi wä riɛk yɛ penikä
ce̱tkɛ muaŋ.
Kä bi da̱kdun ben ce̱tkɛ ruɔth,
mi wä ga̱a̱c kɛnɛ rik yɛ wä penikä.
28
Ba ɣä cɔl,
kä duŋdɛ ɣöö
/cä kɛ bi liŋ.
Kä ba ɣä go̱r kä /ca ɣä bi jek.
29
Kɛ ɣöö /ca ŋäc ŋɔaani lo̱k
kä /ken kɛn ka̱n ni luth
Kuɔth Nhial,
30
kä /ka̱n luekdä nhɔk,
kä lökɛ ruacdä.
31
Kɛ kui̱c ɛ mɔ,
bikɛ cam ni lätkiɛn,
kä bikɛ ria̱ŋ nikɛ kɛ.
32
Kä nɛy tin kueckɛ ŋɔak
bikɛ li̱w kɛ kui̱c ŋɔaani,
kä bi nɛy tin dɔa̱a̱r da̱k
kɛ thil tiitädiɛn.
33
Duundɛ ɣöö ram mi liŋ ɣä,
bɛ tëk a thil diɛɛr,
kä bɛ mi̱th athil dual
kɛ riɛk in bi jɛ jek.”
